אגף אסטרטגיה ומעגל שלישי

אגף אסטרטגיה ומעגל שלישי (בראשי תיבות: אגא"ס) הוא אגף במטה הכללי של צה"ל, שקם בשנת 2020 במסגרת תוכנית "תנופה", התוכנית הרב-שנתית שהוביל הרמטכ"ל אביב כוכבי במטרה לרכז את פעילות צה"ל אל מול מדינות שאינן שכנות של ישראל. מפקד האגף הנוכחי הוא האלוף אליעזר טולדנו.

האגף עוסק בתכנון ותכלול האסטרטגיה הצבאית וריכוז הפעולות לעיצוב ולתכנון המערכה אל מול הזירה האיראנית ("פיקוד איראן"). עם תחילת פעילותו הוכפפו לאגף החטיבה האסטרטגית  וחטיבת תבל שהיו כפופות עד אז לאגף התכנון. לראש האגף הראשון מונה אלוף טל קלמן, ששימש קודם לכן כראש החטיבה האסטרטגית וכראש מטה חיל האוויר.

ב-14 ביוני 2020 פורסם כי הרמטכ"ל כוכבי החליט לשנות את השם מ"אגף אסטרטגיה ואיראן" לאגף אסטרטגיה ומעגל שלישי, שינוי שם האגף נבע מהכוונה שהאגף יעסוק לא רק באיראן אלא בזירת המעגל השלישי כולה.

מבנה האגף

החטיבה האסטרטגית

החטיבה האסטרטגית אחראית על ריכוז עבודת המטה של האגף, הכנת מסמכי עמדה לגיבוש תפיסת הביטחון של צה"ל, וכן על הסדרת היחסים בין הדרג הצבאי לדרג המדיני. מפקדה הנוכחי הוא תא"ל בנימין (בני) גל.

חטיבת תבל - החטיבה לשיתופי פעולה בינ"ל 

חטיבת תבל אחראית על שיתופי הפעולה של צה"ל עם כוחות זרים, כוחות שמירת שלום וארגונים בינלאומיים. מפקדה הנוכחי הוא תא"ל אפי דפרין.

מטה איראן
מטה איראן אחראי על ריכוז ותיאום כלל המאמצים הצבאיים במערכה הלאומית המתנהלת מול האיומים מאיראן. המטה הוקם ב-8 בנובמבר 2020 כחלק מתר"ש תנופה אותה הגה הרמטכ"ל אביב כוכבי. מפקד המטה הנוכחי הוא אל"ם ט', שפיקד קודם לכן על טייסת החמקנים F-35.

מפקדי האגף

קישורים חיצוניים
 שורת השינויים במבנה המטה הכללי של צה"ל, באתר צה"ל, 18 בפברואר 2020
 
 יואב לימור, ראש מטה איראן בצה"ל: "בטהרן מתפתח איום בהיקף שלא הכרנו, שרק עומד להתגבר", באתר ישראל-היום, 15 לספטמבר 2022

הערות שוליים

אסטרטגיה ומעגל שלישי
סכסוך איראן-ישראל